Google

Google LLC on hargmaine tehnoloogiaettevõte, mille asutasid 1998 Stanfordi ülikooli doktorandid Larry Page ja Sergei Brin. 2015. aastast on Google'i omanik Alphabet Inc.

Google Search on selle ettevõtte arendatav maailma populaarseim interneti otsingumootor, Google'i esimene ja tähtsaim toode.

Google'i sõnastatud ettevõtte missioon on "korrastada maailma informatsiooni ning teha see üldiselt kättesaadavaks ja kasulikuks".

97% ettevõtte käibest annab reklaamimüük.

Firma lähtub ressursside jaotamisel 70-20-10 põhimõttest: 70% inimressursist ja tehnilistest vahenditest pannakse põhiotsingu ja reklaaminduse arendamiseks, 20% läheb tuumiktegevusega seotud valdkondade arendamiseks (näiteks uudiste otsing) ning 10% muude tegevuste arendamiseks.

2009. aastal ostis Google Soomes Haminas Stora Ensolt vana paberitehase, et sellest teha serveripark.

Ajalugu 
Larry Page ja Sergey Brin hakkasid Google'i otsingumootorit välja töötama 1996. aasta jaanuaris. Kui tolleaegsed otsingumootorid järjestasid veebilehekülgi selle alusel, et mitu korda otsitav mõiste antud lehel esineb, siis nad otsisid paremat lahendust, mis võimaldaks hinnata lehekülgede olulisust. Nad võtsid lehekülgede hindamisel aluseks selle, kui palju teisi veebilehekülgi algsele saidile viitab, ja lõid selle põhjal tehnoloogilise lahenduse PageRank.

Tooted ja teenused

Otsingumootor 
Lisaks veebilehtede otsingule on Google'i otsing laienenud paljudesse muudesse valdkondadesse. Nii on praegu võimalik otsida ka pildifaile, päevauudiseid, videoid, asukohapõhist infot, asukohti kaardil, internetis müüdavaid kaupu, programmikoodi. 2005. aasta juuni seisuga oli Google indekseerinud 8,05 miljardit veebilehte ja 1,3 miljardit pilti. Suure osa indekseeritavatest andmetest Google ühtlasi puhverdab ehk salvestab vahemällu, tänu millele võivad leheküljed olla vaadeldavad isegi siis, kui nende koduserver on maas.

Näiteid tegevustest andmete korraldamisel 
 tekstiotsing ise eeldab andmete indekseerimist; samuti tuleb otsitulemuses andmed järjestada
 meilisõnumite puhul (Gmail) võeti kasutusele sõnumite rühmitamine vestluste kaupa
 reklaamide lisamine kontekstipõhiselt, justkui põhiteksti lisandväärtusena

Näiteid tegevustest info vahendamisel 
 võimalus teha päringuid ka mobiili abil, kasutades selleks WAP-lehte või SMS-päringut
 masintõlge enamlevinud keelte vahel
 teksti teisendamine ühest vormingust teise (PDF- ja DOC-failide puhverdamine tekstina)
 raamatute digiteerimise projekt Google Print, mis võimaldab ilmunud raamatutest teha tekstipõhiseid otsinguid.

Beetaversioonis olevad projektid 
 Google Checkout – ülemaailmne rahaülekannete süsteem.
 Go

Android ja nutitelefonid 
Google on loonud mobiiltelefonide jaoks operatsioonisüsteemi Android, mis avalikustati 5. novembril 2007. Eriti uuenduslik võrreldes põhikonkurentidega on see, et Google on avaldanud enamiku lähtekoodist, kasutades Apache'i litsentsi, vaba tarkvara ja avatud lähtekoodi litsentsi.
5. jaanuaril 2010 andis Google välja oma esimese nutitelefoni Nexus One, mis kasutas operatsioonisüsteemi Android.

Google'i kaardirakendused 
 Google Earth: üksikasjalikud satelliidipildid kõigist Maa piirkondadest; linnulennulised vaated kuni 300 m kõrguselt.
 Google Maps: geograafilised kaardid.
 Google Street View on teenus Google Mapsis ja Google Earthis, mis annab võimaluse näha pilte eri maade tänavatest jalakäija või autojuhi vaatenurgast.

Google Chrome 
Google Chrome on Google'i loodud veebibrauser. Esimene Google Chrome oli operatsioonisüsteemis Microsoft Windows töötav beetaversioon, mis anti välja 2. septembril 2008. Esimene stabiilne versioon tuli turule 11. detsembril 2008.

Google'i vigurlogod 
Google'i veebimeistrid kujundavad otsimootori avalehte tähelepanuväärsete sündmuste puhul nn vigurpiltidega (inglise keeles doodle), sidudes Google'i logo ja tähtpäeva.

Google Translate 
Google Translate on Google'i pakutav tasuta masintõlketeenus.

Kriitika 
Euroopa Liidu konkurentsivolinik Margrethe Vestager süüdistas Google'it võimu kuritarvitamises. Viis aastat kestnud uurimise tulemusel süüdistab EL Google'it konkurentide ja ostjate tüssamises otsingutulemuste moonutamise kaudu.

Vaata ka 
 Alphabet Inc.
 Google Drive
 Google Santa Tracker

Viited

Kirjandus 
 Nicholas Carr, "Kas Google muudab meid lolliks". Tõlkinud Tanel Toobik – Akadeemia 2008, nr 12, lk 2708–2719 (tõlke allikas: Is Google Making Us Stupid? // The Atlantic, 2008, July/August)
 Nicholas Carr, "Triiv madalikule: mida internet meie ajuga teeb" (Shallows: What the Internet Is Doing to Our Brains). Tõlkinud Tiina Randus; toimetaja Triin Olvet. Sari Äripäeva raamat, Kirjastus Äripäev, Tallinn 2012, 270 lk; ISBN 9789949464364

Välislingid 
 Google'i otsing
 Corporate information
 "Google hakkab tasuta väärtkirjandust jagama" Postimees
 "Miks on Google nii hea?" Eesti Ekspress
 "Google Earthis saab nüüd vaadata Eesti ortofotosid" Eesti Päevaleht, 30. jaanuar 2009
 "Google abil saab nüüd ka eestikeelseid tekste tõlkida" Eesti Päevaleht, 3. veebruar 2009
 "Üks maailma suurimaid saladusi – Google'i algoritm" Novaator, 31. jaanuar 2008
 "Kui palju Google elektrit kulutab?" Novaator, 13. september 2011
 How I Quit Google
 Jeff Nesbit: "Google's true origin partly lies in CIA and NSA research grants for mass surveillance" Quartz, 8. detsember 2017

Ameerika Ühendriikide infotehnoloogiaettevõtted
Börsiettevõtted